MUNICIPIUL SATU MARE
Direcția Patrimoniu
Serviciul Patrimoniu, Concesionări, Închirieri
Nr. 57179/06.10.2026
	

[bookmark: _Hlk100820923]        În temeiul prevederilor art.136 alin. (8) lit. b) din OUG nr. 57/2019 privind Codul Administrativ, cu modificările și completările ulterioare, Directorul executiv al Direcției Patrimoniu și Serviciul Patrimoniu, Concesionări, Închirieri, formulează următorul:

RAPORT DE SPECIALITATE
la proiectul de hotărâre privind bunurile imobile, proprietate publică a Municipiului Satu Mare, ce fac parte din coridorul de expropriere ale lucrărilor de utilitate publică de interes național „Drum Expres Conexiune Satu Mare (VO Satu Mare) - Oar (Granița Româno-Ungară-Drum Expres M49 Ungaria)”


[bookmark: _Hlk213840175]          	Proiectul privind realizarea Drumului Expres Satu Mare - Oar contribuie la realizarea infrastructurii de transport rutier de mare viteză, care reprezintă o prioritate absolută pentru dezvoltarea economico-socială durabilă a regiunii noastre. Obiectivul de investiții „Drum Expres Conexiune Satu Mare (VO Satu Mare) - Oar (Granița Româno-Ungară - Drum Expres M49 Ungaria)” reprezintă un proiect de utilitate publică de interes național, menit să asigure conectarea directă a rețelei de transport din România cu rețelele transeuropene de transport (TEN-T) prin intermediul viitorului punct de trecere a frontierei Oar.
	Acest coridor de transport rutier va asigura fluidizarea traficului greu și de tranzit, scoaterea acestuia în afara localităților, reducerea timpilor de parcurs, creșterea siguranței rutiere și diminuarea semnificativă a poluării în zonele rezidențiale aferente UAT-ului nostru.
	Din verificările tehnice și topografice efectuate pe raza administrativ-teritorială a municipiului Satu Mare s-a constatat că traseul aprobat al drumului expres se suprapune parțial peste unele imobile (terenuri) aparținând domeniului public al municipiului, imobile identificate la poz. nr.1-24 din Anexa nr.4 din HG nr.1027/2023. Aceste suprafețe fac parte din domeniul public local având diverse categorii de folosință: drumuri, canale sau terenuri neproductive.
[bookmark: _Hlk480459199]	Astfel, prin adresa nr.28137/29.09.2026 înaintată de CNAIR-SA, Departament Implementare Proiecte- Serviciul Exproprieri, Cadastru înregistrată la Primăria Municipiului Satu Mare sub nr.56412/30.09.2026, solicită ca în temeiul art.28 alin.(1) din Legea nr.255/2010, republicată, cu modificările și completările ulterioare, transmiterea în administrare a imobilelor proprietate publică a municipiului Satu Mare, care se suprapun cu coridorul de expropriere. 
	Conform art. 28 alin. (1) din Legea nr. 255/2010 privind exproprierea pentru cauză de utilitate publică, bunurile imobile aparținând proprietății publice a unităților administrativ-teritoriale afectate de lucrările de utilitate publică de interes național se transmit în administrarea expropriatorului (reprezentat prin C.N.A.I.R. - S.A.) prin hotărâre a consiliului local.
	De asemenea, potrivit art. 108 și art. 297 din OUG nr. 57/2019 privind Codul Administrativ, consiliul local exercită atribuții privind administrarea, darea în administrare, concesionarea sau închirierea bunurilor proprietate publică locală. Dreptul de administrare se va constitui pe toată durata existenței și exploatării obiectivului de investiții rutiere.
	Transmiterea dreptului de administrare nu afectează dreptul de proprietate publică, ci doar conferă CNAIR dreptul de a realiza și exploata lucrările de infrastructură rutieră în condiții legale, iar ulterior finalizării lucrărilor, imobilele care fac obiectul prezentei hotărâri, se pot transfera în proprietatea publică a unităților administrativ-teritoriale, în baza prevederilor legale în vigoare.
	Având în vedere considerentele de mai sus, considerăm că proiectul de hotărâre îndeplinește toate condițiile de legalitate, și oportunitate și ținând cont de prevederile art. 129 alin.(2) lit. c) din  O.U.G nr. 57/2019 privind Codul Administrativ, cu modificările și completările ulterioare potrivit cărora consiliul local are atribuții în administrarea domeniului public și privat al Municipiului, înaintăm Consiliului Local al Municipiului Satu Mare prezentul proiect de hotărâre, cu propunere de aprobare.

